Mantra Banjar


Pangartian 
Mantra Banjar manurut pangartian nang sadarhana yaitu mantra nang manggunakan bahasa Banjar. Urang Banjar rancak jua manyambat bacaan. Kata mantra baasal matan bahasa Sansekerta nang artinya du'a atawa parmuhunan.

Mantra nang diucapakan baisian tujuan tartantu, marganya mantra dianggap baisian kasaktian. Kata-kata nang ada dalam mantra baisian bunyi nang unik, imbahanu tarasa kadada maknanya tagal kawa maulah kakuatan gaib cungul.

Macam-Macam Mantra Banjar 
Mantra tamasuk salah sabuting puisi lawas Malayu nang diyakini baisian kakuatan gaib lawan kasaktian. SadIkitnya ada 14 macam mantra banjar, yaitu:

Kariau (panggilan)

Kasumbi (ajian kekuatan)

Mamang (panggilan roh leluhur)

Pakasih (kasih)

Pambanci (sumber kebencian)

Pambungkam (bungkam)

Panangkal (pencegah)

Panawar (penawar) 
Mantra panawar disambat jua mantra tatamba. Sasuai ngarannya, pungsi mantra ini gasan maubati atawa mananambai panyakit baik jasmaniah atawa ruhaniah. Cuntuh mantra panawar nang kaya ini:

“Jaluhu, jalukap, kipasat

Jaluhu, jalukap, kipasat

Uguk, ugur

Sang maharaja baruntik

Barakat La ilahaillallah

Muhammadurrasulullah”.

Panulak (menolak) 
Mantra panulak disambat jua mantra tatulak, bapungsi gasan manulak atawa mahindarakan diri matan bahaya atawa panyakit nang pacang manyarang, salain itu digunakan jua gasan manulak binatang buas lawan gangguan urang gaib. Cuntuh mantra panulak nang kaya ini:

“Tarah-tarah papanku jati

Mati kusuma

Mati sampah anak Batara”.

Panyangga (penahan)

Papikat (pemikat)

Pikaras (mengeraskan/meneguhkan)

Pirunduk (penakluk) 
Mantra pirunduk ialah mantra nang bapungsi gasan manundukakan urang lain, cuntuh mantranya nang kaya ini:

“Kataku si kata kukang

Makukang sinurmayu

Mayu kahandak Allah

Barakat dua La ilahaillallah

Muhammadurrasulullah”.

Sumpah sarapah (sumpah serapah).

Pungsi Mantra Banjar 
Mantra Banjar baisian pungsi nang bamacam-macam, tagantung lawan tujuan panggunaannya.

Partama, mantra banjar bapungsi gasan mandidik. Kabanyakan mantra banjar isinya ajaran agama tarutama agama Islam. Cuntuhnya dalam mantra banjar  pamulaan lawan paampihannya banyak mamakai bacaan zikir, banyak jua mamakai simbul-simbul agama nang artinya mantra ini wara sahibar panunjuk tagal masyarakat Banjar tatap baharap lawan batawakal lawan Tuhan.

Kadua, mantra banjar bapungsi gasan panyimpanan. Maksudnya mantra banjar kawa dijadiakan alat manyimpan kisah atawa sajarah padatuan, sahingga kakanakan anum kawa mangatahui sajarah budaya padatuan.

Katiga, mantra banjar bapungsi gasan mambari sumangat. Cuntuhnya mantra gasan maampihi panyakit nang isinya barupa pangharapan gasan urang nang garing atawa nang kana ruh jahat pacang waras, dalam mantra ini mangandung rasa parduli lawan urang lain nang garing.

Kaampat, mantra banjar bapungsi gasan hiburan. Mantra banjar kawa bapungsi gasan hiburan marganya tamasuk salah sabuting janis puisi nang baisian rima, lirik lawan makna nang bungas.

Kalima, mantra banjar bapungsi gasan panguntrul, maksudnya mantra nang diparcaya baisian kakuatan magis kawa dijadiakan alat pangawas lawan pamaksa sacara halus gasan urang lain.

Kaanam, mantra banjar bapungsi gasan manguatakan adanya pranata-pranata nang ada dalam kabudayaan, misalnya adanya lirik nang diyakini mangandung kakuatan gaib lawan lirik nang mangandung nilai-nilai Islam, manunjukakan adanya panguatan pranata agama dalam masyarakat Banjar.

Catatan Batis 

Sastra Lisan
Sastra Banjar